《夕泛蓉湖》
清代·顾敩愉

向晚乘清兴，归桡傍水濆。波澄千岫翠，鸳梦半溪云。

暮霭烟中暝，残钟花外闻。偶停青雀舫，来访白鸥群。

芳渚多幽趣，虚襟扫俗氛。碧潭摩树影，明镜净霞文。

载酒过前浦，吟诗对夕曛。舸还萍叶静，棹转水光分。

冷露菰将绿，微风兰芷芬。更看宵景好，新月起高雯。

作者简介：顾敩愉，字学和，乾隆时无锡人。国子生，善读书。卒年二十六岁。有《霭云草》。